**Klagevejledning i henhold til brug af magtanvendelse over for børn/unge anbragt på Hostruphøj**

Herværende klagevejledning udleveres til forældre eller andre pårørende samt rådgiver ved indskrivning af børn eller unge på Hostruphøj. Det indskrevne barn/den unge vil få en gennemgang af klagevejledningen sammen med kontaktpædagogen umiddelbart efter indflytningen, hvorefter den udleveres.

Vejledningen er et uddrag fra Bekendtgørelsen af lov om voksenansvar for anbragte børn og unge og er udleveret for at sikre dig som forældre viden om muligheden for at klage, hvis Hostruphøjs medarbejdere skulle være i en situation, hvor de, på grund af barnets/den unges adfærd, må bruge magt i henhold til bekendtgørelsen.

Du vil som forældre altid blive kontaktet telefonisk, så snart dette er muligt, hvis der er brugt magt overfor dit barn/ung. Tillige vil Socialtilsynet samt anbringende kommune blive orienteret. Hvis magtanvendelsen sker på intern skole vil skolekommunen blive orienteret.

*Kapitel 5*

Registrering og indberetning, tilsyn og klageadgang samt særlig adgang til domstolsprøvelse.

*Registrering og indberetning*

*§ 21. Magtanvendelse eller andre indgreb i selvbestemmelsesretten efter §§ 8-14, 16 og 19 og magtanvendelse i øvrigt skal registreres og indberettes af anbringelsesstedet til den kommunalbestyrelse, der har ansvaret for barnets eller den unges ophold på anbringelsesstedet, jf. §§ 9 og 9 a i lov om retssikkerhed og administration på det sociale område, og til det socialtilsyn, der fører driftsorienteret tilsyn med anbringelsesstedet, jf. § 2 i lov om socialtilsyn.*

Stk. 2. *Barnet eller den unge, der har været udsat for magtanvendelse eller andre indgreb i selvbestemmelsesretten, skal gøres bekendt med indberetningen og have lejlighed til at udtale sig om episoden.*

Stk. 3. *Ved magtanvendelse eller andre indgreb i selvbestemmelsesretten efter stk. 1, der har fundet sted på en intern skole på et opholdssted eller en døgninstitution efter § 66, stk. 1, nr. 5 og 6, i lov om social service, skal anbringelsesstedet endvidere foretage indberetning til kommunalbestyrelsen i anbringelsesstedets beliggenhedskommune.*

Stk. 4. *Ved magtanvendelse eller andre indgreb i selvbestemmelsesretten efter stk. 1, der har fundet sted på et kommunalt eller regionalt anbringelsessted, skal anbringelsesstedet endvidere orientere den kommunale eller regionale driftsherre om magtanvendelsen.*

Stk. 5. *Børne- og socialministeren kan fastsætte nærmere regler om registrering og indberetning efter stk. 1-4.*

*Tilsyn*

*§ 22. Det socialtilsyn, der fører driftsorienteret tilsyn med et anbringelsessted, jf. § 2 i lov om socialtilsyn, fører som led heri tilsyn med anbringelsesstedernes anvendelse af reglerne i denne lov.*

*Klageadgang*

*§ 23. Anbragte børn og unge, der er fyldt 12 år, og forældremyndighedsindehavere kan klage over afgørelser truffet efter denne lov.*

Stk. 2. *Klager over afgørelser truffet af børn og unge-udvalget eller kommunalbestyrelsen i medfør af denne lov kan indbringes for Ankestyrelsen.*

Stk. 3. *Klager over anvendelsen af magt eller andre indgreb i selvbestemmelsesretten efter reglerne i denne lov eller regler fastsat i medfør heraf kan indbringes for kommunalbestyrelsen.*

Stk. 4. *Klage til Ankestyrelsen skal ske, inden 4 uger efter at klageren har fået meddelelse om afgørelsen, jf. § 67, stk. 1, i lov om retssikkerhed og administration på det sociale område.*

Stk. 5. *Indbringelse af sagen for Ankestyrelsen, jf. stk. 2, har ikke opsættende virkning. Dog kan direktøren under ganske særlige omstændigheder bestemme, at en afgørelse ikke må iværksættes, før Ankestyrelsen har truffet afgørelse i sagen.*

Stk. 6. *Ved behandlingen i Ankestyrelsen finder §§ 72 og 73 og § 74, stk. 2 og 3, i lov om social service anvendelse.*

Stk. 7. *I forbindelse med behandlingen af sagen i Ankestyrelsen har forældremyndighedens indehaver og den unge over 12 år ret til at få dækket udgifter til transport til møder i Ankestyrelsen.*

Stk. 8. *Børne- og socialministeren kan fastsætte nærmere regler om klageadgang.*

*Særlig adgang til domstolsprøvelse*

*§ 24. Ankestyrelsens afgørelse i sager om klager over afgørelser truffet af børn og unge-udvalget og om klager over afgørelser efter § 11, stk. 5, truffet af kommunalbestyrelsen efter § 23, stk. 2, kan ved henvendelse til Ankestyrelsen, inden 4 uger efter klageren har fået meddelelse om afgørelsen, kræves forelagt for retten, jf. § 169, stk. 2, og §§ 170-172 i lov om social service.*

*Kapitel 6*

Ikrafttræden og territorial gyldighed

*§ 25. Loven træder i kraft den 1. januar 2017.*

Herværende klagevejledning vil blive revideret, når eller hvis der sker ændringer i lovgrundlag eller bekendtgørelse.

August 2019

Kitt Palbjørn – Pedersen

Forstander